钦定古今图书集成/明伦汇编/官常典/第618卷 > 蔡汝楠
## 钦定古今图书集成/明伦汇编/官常典/第618卷 > 蔡汝楠

按《衡州府志》：“汝楠，字子木，浙之德清人。年十八，举进
士，以尚书郎守归德。无何，丁外艰。嘉靖二十八年，复
除衡守。为政以恤民察吏为务，不深文小苛，郡用大
治。尤嘉惠庠序，群茂才异等者，与之讲艺于石鼓雁
峰间，至于身心性命之学，每三致意焉。于是青衿士
咸知所向往。先是丙午己酉乡书索莫，自汝楠在事”，
而士之取上第、跻通显者，接迹而起。所著有《说经创
记》，刻置郡斋。其言闳阔深远，直窥义奥。诸所歌咏，皆
大雅之音，而书法则李北海，缙绅皆慕效之。在郡五
年，升副使。去之日，士民为立生祠于城南，曰“白石讲
院。”